Halla Bergþóra , Páll og Sigríður sækjast eftir stöðu ríkislögreglustjóra Margir helstu stjórnendur innan refsivörslukerfisins hafa sóst eftir að taka við stöðu ríkislögreglustjóra næstu fimm ár . Halla Bergþóra Björnsdóttir , Páll Winkel , og Sigríður Björk Guðjónsdóttir sækjast eftir embætti ríkislögreglustjóra . Sunnudagur 12. janúar 2020 Auglýsing Halla Bergþóra Björnsdóttir , lögreglustjóri á Norðurlandi eystra , Páll Winkel , fangelsismálastjóri og Sigríður Björk Guðjónsdóttir , lögreglustjóri höfuðborgarsvæðisins , eru meðal þeirra sem sóst hafa eftir embætti ríkislögreglustjóra . Umsóknarfrestur til að sækja um stöðu ríkislögreglustjóra rann út síðastliðinn föstudag en ekki hefur verið gefið upp hversu margir umsækjendur sóttu um starfið . Embætti ríkislögreglustjóra var auglýst var til umsóknar skömmu fyrir jól eftir að dómsmálaráðherra gerði starfslokasamning við Harald Johannessen í lok síðasta árs . Haraldur hafði hlotið mikla gagnrýni á störf sín síðustu misserin en hann hafði gegnt embætti ríkislögreglustjóra í 22 ár . Í kjölfar starfsloka Haraldar var Kjartan Þorkelsson , lögreglustjóri á Suðurlandi , settur í embætti ríkislögreglustjóra til bráðabirgða en hann mun hafa greint ráðherra frá því að hann hafi ekki hug á að sækjast eftir skipun í embættið . Helstu stjórnendur refsivörslukerfisins ásælast embættið Halla Bergþóra tilkynnti starfsfólki sínu að hún hafi sótt um stöðu ríkislögreglustjóra í dag . Í tilkynningunni sagði hún starfið vera kjörið tækifæri til að vinna að eflingu lögreglu enn frekar . Halla hefur starfað í málaflokkum tengdum réttarkerfinu mestan hluta starfsævinnar . Hún leysti hún Ólaf Þór Hauksson af í embætti sýslumanns á Akranesi þegar hann tók við embætti sérstaks saksóknara og gegndi hún því embætti þar til hún var skipaður lögreglustjóri á Norðurlandi eystra um mitt ár 2014 . Páll Winkel upplýsti starfslið sitt um ákvörðun sína í gær . Páll varð fangelsismálastjóri árið 2007 en þar áður hafði hann gegnt stöðu aðstoðarríkislögreglustjóra . Páll varð forstjóri Fangelsismálastofnunnar í ársbyrjun 2008 . Hann hefur starfað í löggæslu - og refsivörslukerfinu frá því hann útskrifaðist úr lagadeild um aldamót . Sigríður Björk tilkynnti samstarfsfólki sínu einnig að hún hafi sóst eftir starfinu í gær . Hún hefur verið lögreglustjóri hjá Lögreglunni á höfuðborgarsvæðinu frá árinu 2014 en hún var fyrsta konan til að gegna því embætti . Fyrir það var hún lögreglustjóri á Suðurnesjum og aðstoðarríkislögreglustjóri .